Reao

Reao () arba Natupė (Natūpe) – koralinis atolas Ramiajame vandenyne, Prancūzijos Polinezijoje, Tuamotu salyne. Yra rytinėje salyno dalyje, 1340 km į rytus nuo Taičio, 48 km nuo Pukarua atolo (artimiausia sala). Plotas – 9 km², lagūnos plotas – 34 km².

Atolas nusidriekęs šiaurės vakarų–pietryčių kryptimi 24,5 km, plotis iki 5 km. Lagūna uždara. Atolo žiedą šiaurės rytuose sudaro viena ištisa salelė, o pietvakariuose – daug smulkių.

2017 m. Reao gyveno 351 žmogus.Recensement de 2017 – Répartition de la population de la Polynésie française par îles, Institut de la statistique de la Polynésie française (ISPF) Veikia oro uostas (nuo 1979 m.). Verčiamasi daugiausia kopros paruošimu (318 t per 2009 m.), turizmu, žuvininkyste. Reao kartu su Pukarua sudaro Reao komuną. Yra Šv. Augustino bažnyčia, senovės polineziečių šventviečių (marae) liekanos.

Pirmasis salą pasiekęs europietis buvo prancūzas Luisas Izidoras Diuperėjus (1823 m.). Jis salą jūrų ministro garbei pavadino Klermon Toneru (Clermont-Tonnerre). Žiulis Diumonas d’Urvilis salą 1838 m. pavadino Minerva. XIX a. antroje pusėje steigėsi katalikų misija. 1983 m. Reao salą nuniokojo smarkus uraganas.

 Šaltiniai 

Kategorija:Tuamotu-Gambjė salų komunos
Kategorija:Tuamotu salos